b'\n_START_ARTICLE_\nBen Carson\n_START_SECTION_\nLapsuus ja ura l\xc3\xa4\xc3\xa4k\xc3\xa4rin\xc3\xa4\n_START_PARAGRAPH_\nCarson syntyi 18. syyskuuta 1951 Detroitissa, Michiganissa. H\xc3\xa4nen \xc3\xa4itins\xc3\xa4, Sonya Carson, oli vasta 13-vuotias menness\xc3\xa4\xc3\xa4n naimisiin. Saatuaan tiet\xc3\xa4\xc3\xa4, ett\xc3\xa4 h\xc3\xa4nen miehell\xc3\xa4\xc3\xa4n oli toinenkin perhe, Sonya Carson l\xc3\xa4hti liitosta ja kasvatti kaksi poikaansa yksin. \xc3\x84iti teki useita t\xc3\xb6it\xc3\xa4 el\xc3\xa4tt\xc3\xa4\xc3\xa4kseen perheens\xc3\xa4 ja rohkaisi poikiaan lukemaan \xe2\x80\x93 h\xc3\xa4n itse oli l\xc3\xa4hes lukutaidoton. Perhe asui Detroitissa ja Bostonissa._NEWLINE_Carson opiskeli psykologiaa Yalen yliopistossa, josta h\xc3\xa4n valmistui alempaan korkeakoulututkintoon vuonna 1973, ja vuonna 1977 h\xc3\xa4n valmistui l\xc3\xa4\xc3\xa4k\xc3\xa4riksi Michiganin yliopistosta. 33-vuotiaana h\xc3\xa4nest\xc3\xa4 tuli baltimorelaisen Johns Hopkinsin sairaalan johtava lasten neurokirurgi ja nuorin jaoston johtaja sairaalan historiassa. H\xc3\xa4nen johtamansa 70 hengen tiimi erotti p\xc3\xa4ist\xc3\xa4\xc3\xa4n kiinni olleet siamilaiset kaksoset ensimm\xc3\xa4isen\xc3\xa4 maailmassa. Carson ty\xc3\xb6skenteli Johns Hopkinsissa 30 vuotta ja my\xc3\xb6s kehitti elint\xc3\xa4rkeit\xc3\xa4 tekniikoita aivoleikkauksiin._NEWLINE_Vuonna 2008 presidentti George W. Bush palkitsi Carsonin Presidential Medal of Freedom -mitalilla, joka on korkein siivilikunniamerkki Yhdysvalloissa.\n_START_SECTION_\nPresidentinvaalit 2016\n_START_PARAGRAPH_\nVuoden 2013 helmikuussa Carson puhui Kansallisella rukousaamiaisella Washingtonissa. Puheessaan h\xc3\xa4n muun muassa kritisoi presidentti Barack Obaman terveydenhuoltouudistusta. Puheesta tuli menestys konservatiivien joukossa, ja toukokuussa 2015 Carson ilmoitti l\xc3\xa4htev\xc3\xa4ns\xc3\xa4 mukaan republikaanien esivaaleihin._NEWLINE_Carsonin kampanjansa aikana ja sit\xc3\xa4 ennen esitt\xc3\xa4m\xc3\xa4t kommentit her\xc3\xa4ttiv\xc3\xa4t paljon huomiota. H\xc3\xa4n muun muassa sanoi, ett\xc3\xa4 homoseksuaalisuus on ihmisen oma valinta, kutsui terveydenhuoltouudistusta pahimmaksi asiaksi sitten orjuuden, ja v\xc3\xa4itti, ett\xc3\xa4 yksi syy holokaustiin oli asekontrolli, koska juutalaiset eiv\xc3\xa4t pystyneet puolustamaan itse\xc3\xa4\xc3\xa4n._NEWLINE_Hartaana kristittyn\xc3\xa4 Carson oli suosittu etenkin uskonnollisten \xc3\xa4\xc3\xa4nest\xc3\xa4jien keskuudessa. Marraskuussa 2015 h\xc3\xa4n oli hetkellisesti mielipidemittausten k\xc3\xa4rjess\xc3\xa4, mutta kampanjan henkil\xc3\xb6st\xc3\xb6ongelmat ja Carsonin oma valmistautumattomuus vetiv\xc3\xa4t h\xc3\xa4nen suosionsa alas, ja maaliskuussa 2016 h\xc3\xa4n my\xc3\xb6nsi, ettei kampanjaa kannata jatkaa. Carsonin kampanja oli ker\xc3\xa4nnyt rahoitusta noin 60 miljoonaa dollaria, joka oli suurin summa republikaanipuolueen ehdokkaista._NEWLINE_Luovuttuaan esivaalikisasta Carson antoi tukensa Donald Trumpille; tosin h\xc3\xa4n kertoi my\xc3\xb6hemmin valinneensa Trumpin, koska t\xc3\xa4ll\xc3\xa4 oli parhaat mahdollisuudet voittaa presidenttiys. 2. maaliskuuta 2017 l\xc3\xa4htien h\xc3\xa4n on ollut Trumpin hallinnon asunto- ja kaupunkikehityksen ministeri.'